Mugabe aan Zuma: ‘Ons het mekaar nou nodiger as ooit’ | Netwerk24
Mugabe aan Zuma: ‘Ons het mekaar nou nodiger as ooit’
03 November 2016 21:07
Die presidensie het Donderdag foto's en inligting oor Zuma se besoek in Zimbabwe getwiet.
“Ons is bly jy is nog in een stuk ondanks wat die koerante elke dag van jou skryf,” het pres. Robert Mugabe van Zimbabwe aan pres. Jacob Zuma by sy aankoms in dié buurstaat gesê.
Zuma het Donderdag omstreeks 10:00 in Zimbabwe aangeland om samesprekings by te woon, maar het geen woord oor die verslag oor staatskaping gerep nie.
Zuma woon die eerste sitting van die binasionale kommissie tussen die twee lande by.
“Kameraad president, ons het mekaar nou meer as ooit nodig,” het Mugabe gesê.
Zimbabwe hoop dat die kommissie broodnodige investering in die land tot gevolg sal hê.
Die land se staatsmedia berig die kommissie sal ’n “nuwe hoofstuk” in die twee buurstate se betrekkinge tot gevolg hê.
Daar is verwag dat Zuma reeds Woensdag in Zimbabwe sou wees, maar sy vertrek is vertraag.
Pres. Zuma en pres. Robert Mugabe van Zimbabwe. Foto: Twitter
Mugabe, wat al sedert 1980 aan die bewind is, het tydens die sitting gesê Zimbabwe en Suid-Afrika staar “hernude aanslae op ons onafhanklikheid en soewereiniteit” in die gesig.
Mugabe het deurentyd in ’n bewerige stem gepraat en het by tye tydens sy toespraak gehuiwer.
Daar is lank reeds kommer oor sy gesondheid.
Zuma het tydens sy toespraak nie ’n enkele keer na die verslag oor staatskaping, wat Woensdag bekend gestel is, verwys nie.
Hy het ook tydens sy toespraak, wat as “flou” beskryf is, opgemerk dat nie als “verdoemenis en somberheid” is nie.
Van die ander punte wat hy aangeraak het, is die droogte in Suider-Afrika, sy tevredenheid met die aanstelling van die Verenigde Nasies se nuwe sekretaris-generaal, Mugabe se positiewe invloed as voorsitter van die Afrika-Unie in 2015 en ’n groter fokus op ekonomiese samewerking tussen die twee lande.
Joint Communique on the Occasion of the Inaugural Session of the Zimbabwe–South Africa Bi-National Commission, 3 Nov https://t.co/Xj9SvaMdXN
— PresidencyZA (@PresidencyZA) November 3, 2016
Zuma ontmoet Mugabe. Hoekom?
SA se eie Mugabe val nou